b'\n_START_ARTICLE_\nGytis Ju\xc5\xa1ka\n_START_SECTION_\nBiografija\n_START_PARAGRAPH_\n1959\xe2\x80\x931964\xc2\xa0m. studijavo Vilniaus universiteto Fizikos ir matematikos fakultete. Po baigimo paskirtas dirbti vyr. laborantu Puslaidininki\xc5\xb3 fizikos katedroje. 1965\xc2\xa0m. \xc4\xafstojo \xc4\xaf aspirant\xc5\xabr\xc4\x85, nuo 1967\xc2\xa0m. buvo Puslaidininki\xc5\xb3 fizikos katedros mokslo darbuotojas. 1971\xc2\xa0m. apsigyn\xc4\x97 fizikos ir matematikos moksl\xc5\xb3 kandidato (dabar\xc2\xa0\xe2\x80\x93 moksl\xc5\xb3 daktaro) disertacij\xc4\x85 tema \xe2\x80\x9eI\xc5\xa1ilgin\xc4\x97s fotosrov\xc4\x97s kinetika amorfiniame selene\xe2\x80\x9c (vadovai Jurgis Vi\xc5\xa1\xc4\x8dakas ir Arvydas Matulionis). Nuo 1981\xc2\xa0m. buvo Fizikos fakulteto Kietojo k\xc5\xabno elektronikos katedros docentas. 1990\xc2\xa0m. apsigyn\xc4\x97 fizikos ir matematikos moksl\xc5\xb3 daktaro (dabar\xc2\xa0\xe2\x80\x93 habilituoto moksl\xc5\xb3 daktaro) disertacij\xc4\x85 \xe2\x80\x9eKr\xc5\xabvinink\xc5\xb3 dreifas ir difuzija amorfiniame puslaidininkyje\xe2\x80\x9c. Nuo 1991\xc2\xa0m. yra min\xc4\x97tos katedros profesorius, o 1999\xc2\xa0m. tapo jos ved\xc4\x97ju.\n_START_SECTION_\nSportas\n_START_PARAGRAPH_\nM\xc4\x97gsta sport\xc4\x85 ir turizm\xc4\x85, 1963\xc2\xa0m. tapo pirmojo TSRS orientavimosi sporto \xc4\x8dempionato \xc4\x8dempionu. 1966\xe2\x80\x931967\xc2\xa0m. tarnaujant TSRS ginkluotose paj\xc4\x97gose atstovavo Centrinio armijos sporto klubo (CASK) orientacinink\xc5\xb3 komandai. Tap\xc4\x99s daugkartiniu Lietuvos orientavimosi sporto \xc4\x8dempionu. Gytis Ju\xc5\xa1ka su E. Jank\xc5\xabnaite tapo pirmaisiais sportininkais, kuriems buvo suteiktas orientavimosi sporto meistro vardas (1969\xc2\xa0m.). Var\xc5\xbeybose dalyvauja iki \xc5\xa1iol.\n_START_SECTION_\nMokslin\xc4\x97 veikla\n_START_PARAGRAPH_\nMokslin\xc4\x97 veikla i\xc5\xa1 kr\xc5\xabvinink\xc5\xb3 perna\xc5\xa1os, generacijos, rekombinacijos ir prilipimo nekristalin\xc4\x97s sandaros puslaidininkiuose, kituose netvarkiuose dariniuose (polimeruose, amorfiniuose ir skystuosiuose k\xc5\xabnuose). Atrado tarpjuostin\xc4\x99 kr\xc5\xabvinink\xc5\xb3 sm\xc5\xabgin\xc4\x99 jonizacij\xc4\x85 amorfiniame selene, suk\xc5\xabr\xc4\x97 nauj\xc4\x85 metod\xc4\x85 tirti ma\xc5\xbeo judrio kr\xc5\xabvinink\xc5\xb3 savyb\xc4\x97ms. Yra daugiau, kaip 320 mokslini\xc5\xb3 publikacij\xc5\xb3 autorius ir bendraautoris.'